**Protokoll fra styremøte i Midt-Norge Travforbund tirsdag 20. august 2018, kl 18:00, Mellomen på Leangen Travbane.**

Tilstede: Asbjørn Opdal, Morten Valstad, Ketil Oksvold, Jan Frode Holltrø, Gunnar Bergem, Gaute Inge Helseth, Ronny Risvik og Sverre Hosen.

Forfall: Ola Eidsmo, Mari Røstvik, Anne Mette Berg-Christiansen, Laila Næve, Elin Flataune, Thea Indrebø.

**Saksliste**

**Sak 1-7/18: Godkjenning av protokoll styremøte 6/18 den 12.06.18**

**Vedtak: Protokoll godkjent**

**Sak 2-7/18: Landsråd DNT 23.08.18**

Asbjørn og Morten deltar fra MNTF. Det er en stor agenda for møtet, bl.a. med Ny inntektsmodell for totobanene.

**Sak 3- 7/18: Hva nå Midt-Norge Travforbund?**

Den 10.07.18 mottok styret i Midt-Norge Travforbund med kopi til styret i Det Norske Travselskap ett brev fra 8 travlag og styret i trenerforeningen ved Leangen. I brev ble det stilt en del spørsmål om status og utviklingen i Malvikprosjektet.

Avsenderne av brevet sendte det også til media, før de fikk svar fra styret. TGN laget en sak av det, samt at også Malvikavisa hadde laget ett intervju, med representanten for innsenderne. Styret er sterkt kritisk til denne fremgangsmåten å ta sakene til media, før de er behandlet internt i travet. Dette er med på å svekke travets omdømme.

**Vedtak: Styret svarer avsenderne av brevet, med kopi til alle øvrige travlag i MNTF og kopi til styret i DNT.**

**Styret ber om at man i fremtiden stiller spørsmål direkte til styret og at diskusjonene holdes internt i travet, og lar være å dele dette med media**.

**Sak 4- 7/18: Høstkonferansen 21.10.18**

En foreløpig agenda ble gjennomgått. Fremtidens avvikling av lokalkjøringer i Midt-Norge blir hovedsak før lunsj, etter lunsj kommer det saker fra DNT, samt orienteringer om status i Malvikprosjektet og hva jobbes det med i DNT og MNTF. Invitasjon med endelig agenda sendes ut senest i uke 36.

**Sak 5-7/18: Regnskap pr 30.06.18**

Regnskapet ble gjennomgått. Det er ingen store avvik mot budsjettet.

**Sak 6-7/18: Til Start høsten 2018**

Det gjennomføres kurs i trening og foring av unghester ved Gunnar Gjerstad, samt at man også vil fokusere på hovstell og hovpleie ved Jan Erik Minge. Dette er nytt av året og vil bli fremført på Leangen og i Surnadal i første omgang.

**Sak 7-7/18: Lokalkjøringer høsten 2018**

Status ble gjennomgått i forbindelse med saksbehandlingen av høstkonferansen. Pr 20.08.18 gjenstår det 14 kjøringer i MNTF. Det er hittil gjennomført 20. 12 er blitt avlyst/utsatt. Salmonellasmitte førte til 4 avlysninger. 5 avlyst pga for lite hester, 1 pga baneforhold og 2 ikke arrangert.

**Sak 8-7/18: Nytt fra selskapene og regionene**

**Leangentravets Eiendom AS.** Man venter på sluttbehandlingen av KPA i Malvik kommune. Høringsfristen er 16. september. Kommunestyret får saken til behandling i løpet av siste kvartal.

**Leangen Travbane AS:** Det skal legges nytt toppdekke på banen. Arbeidet skal være sluttført før neste V75 kjøring. Oppstart uke 35. Det jobbes med finansiering gjennom DNT og NR. Jan Frode Holltrø følger opp for MNTF.

Det er ønskelig med besøk på neste styremøte av administrasjon, banemester ved Leangen Travbane. Styret ønsker en orientering om driften og hvorfor det bl. a. er gjort endringer rundt åpningstider for trening på banen.

**Region Nord:** En lokalkjøring gjennomført etter ferien, fire gjenstår i høst. Det avholdes montekurs for ponnier. Lånke’s kjøring ble avlyst pga for lite hester meldt.

**Region Trondheim**: Rutinekjøringer på Leangen starter opp denne uken. I høst blir det på torsdager.

Se Leangen.no.

**Region Orkdal:** Har gjennomført Totokjøring, bra med tilskuere og spill. Gjenstår to lokalkjøringer i regionen.

**Region Møre:** Det gjenstår to lokalkjøringer i høst.

**Region Fosen:** Leksvik gjennomførte sin lokalkjøring i Rissa, Fosen Travklubb har premiekjøring til helga. Det gjenstår 3 kjøringer i høst. Det er stor aktivitet på alle banene – Skoglund, Bjugn og Rissa. Ekstra gledelig med økt aktivitet ved Rissa Hestesportsenter.

**Ungdomsgruppene:** Mottok aktivitetsstøtte fra DNT til alle omsøkte aktiviteter i 2018.

**Sak 9-7/18: Forbundssekretærens kvarter**

* **Hestens Dag –** 15 planlagte arrangement i 2018, foreløpig er to avholdt

**Sak 10-7/18: Eventuelt**

Ingen saker

**Trondheim 21.08.2018**

**Sverre Hosen**